Bybelvasvra vier sy 40ste jaar | Netwerk24
Bybelvasvra vier sy 40ste jaar
05 Junie 2019 06:02
Die afrigters van die skole se spanne is van links Marna van Niekerk (Caritas-kollege), Carina Wagenaar (Charlotte Theron-kinderhuis) en Uzaan van der Merwe (Laerskool Truida Kestell).Foto: Verskaf
Die Bybelvasvrakompetisie vir laerskoolleerlinge, een van die Rapportryerbeweging se nasionale projekte, vier vanjaar sy 40ste bestaansjaar.
Vier plaaslike spanne het op Dinsdag 21 Mei aan die eerste ronde deelgeneem.
Een junior en een senior span van die Charlotte Theron-kinderhuis, een senior span van die Laerskool Truida Kestell en een senior span van die Caritas-kollege het deelgeneem.
Die tweede ronde van die kompetisie vind in Augustus plaas waarna die tien beste senior spanne van oor die land heen van 18 tot 20 Oktober aan die eindronde by die ATKV-oord in Hartenbos deelneem.
Die junior afdeling is ingestel om te help om die jonger kinders lus te maak vir die Bybelvasvra. Leerlinge in gr. 4 en gr. 5 kan deel van ’n junior span wees.
Volgens dr. Eben von Well van die Rapportryerskorps in Bethlehem is hul vraestel makliker en die vraestel bestaan net uit drie afdelings.
Die beste junior span in die land sal met ’n kontantprys van R1 000 en ’n spesiale sertifikaat beloon word. Die spanne wat tweede tot vyfde eindig sal ook spesiale sertifikate ontvang. Al die ander spanne sal deelname-sertifikate ontvang.
Die senior afdeling bestaan uit leerlinge in gr. 6 en gr. 7 en hul vraestel bestaan uit ses afdelings.
Die totaal van die eerste en tweede rondes van die kompetisie word gebruik om die tien top seniorspanne in die land te bepaal. Dié tien spanne ding dan in die eindronde mee.
Die Dameskring en ATKV se plaaslike takke het die Rapportryerskorps van Bethlehem bygestaan met die koördinering van die aktiwiteite tydens die eerste ronde.